هنگامي صورت حال، پاڪستان جي صدر ۽ وزيراعظم جي بين الاقوامي برادريءَ کي امداد جي اپيل
وزير اعظم خيمن، مڇردانين، کاڌي پيتي جي شين، دوائن جي فراهميءَ جي لاءِ دوست ملڪ ۽ عالمي برادريءَ کي پنهنجو ڪردار ادا ڪرڻ جي درخواست ڪئي. ملاقات ۾ آمريڪا، يورپي يونين، فرانس، برطانيه، جرمني، متحده عرب امارات، ترڪي، سعودي عرب، قطر، اومان، بحرين، آسٽريليا، چين، جاپان، ڪويت، جنوبي ڪوريا جا سفير شريڪ ٿيا
ويب ڊيسڪ — . اسلام آباد ۾ مختلف ملڪن جي سفيرن سان ملڪ ۾ سيلاب جي صورتحال تي هنگامي ملاقات ۾ وزير اعظم چيو ته ان قدرتي آفت ۾ دنيا جي ملڪن کي سيلاب زده ماڻهن جي مدد جي لاءَ اڳتي وڌڻ گهرجي. وزير اعظم متاثرين کي خيمن، مڇردانين، کاڌي پيتي جي شين، دوائن جي فراهميءَ جي لاءِ دوست ملڪ ۽ عالمي برادريءَ کي پنهنجو ڪردار ادا ڪرڻ جي درخواست ڪئي. هوڏانهن، پاڪستان جي صدر عارف علوي جمعي جي ڏينهن پوري قوم، سمنڊ پار پاڪستانين ۽ عالمي برادريءَ کي اپيل ڪئي آهي ته هو سموري پاڪستان جي ٻوڏ جي متاثرين جي مدد جي لاءِ اڳتي وڌن جن کي شديد برسات ۽ سيلاب جي ڪري بچاءَ، امداد ۽ بحاليءَ جي اشد ضرورت آهي. ڦهليل تباه ڪاريءَ جي نتيجي ۾ جاني نقصان متعلق ٻڌائيندي، شهباز شريف چيو ته پاڪستان ۾ گزريل 30 سالن جي رڪارڊ برسات پئي آهي ۽ جون جي وچ کان اڄ تائين برساتن ۽ سيلابي وهڪري ۾ 900 کان وڌيڪ ماڻهو مري چڪا آهن ۽ 1300 کان مٿي زخمي ٿيا آهن ۽ تقريبا اٺ لک مال مويشي ٻوڏ جي نذر ٿي ويو آهي. شهباز شريف ٻڌايو ته مجموعي طور تي هاڻي تائين 3 ڪروڙ 30 لک ماڻهو سيلاب کان متاثر ٿي چڪا آهن، ۽ گهرن، املاڪ ۽ انفرااسٽرڪچر کي ٿيڻ واري نقصان جو ابتدائي تخمينو اربين روپيا لڳايو ويو آهي. هن چيو ته حڪومت ٻوڏ زدگان جي فوري بچاءَ لاءِ سمورا وسائل استعمال ۾آڻي رهي آهي ۽ متاثرين کي فوري طور تي فلڊ رليف ڪيش پروگرام جي تحت 25،000 روپيا في خاندان فراهم ڪيو پيو وڃي. انفرا اسٽرڪچر جي تباهيءَ بابت وزير اعظم ٻڌايو ته ان جي ڪري متاثرين تائين امداد پهچائڻ ۾ وڏي رڪاوٽ درپيش اچي رهي آهي، ۽ ايتري وڏي تعداد ۾ متاثرين کي کاڌي پيتي جي شيون، دوائون ۽ خيمن جي فراهمي هڪ وڏو چيلنج آهي. ان هنگامي ملاقات ۾ آمريڪا، يورپي يونين، فرانس، برطانيه، جرمني، متحده عرب امارات، ترڪي، سعودي عرب، قطر، اومان، بحرين، آسٽريليا، چين، جاپان، ڪويت، جنوبي ڪوريا جا سفير شريڪ ٿيا.